1974ની સાલમાં મેં વ્યાવસાયિક ત્રિઅંકી નાટક ‘ખાધું, પીધું ને તારાજ કર્યું’માં ભૂમિકા કરી. સાથી કલાકારો હતા કિશોર ભટ્ટ, અશોક ઠક્કર અને લેખક હતા તારક મહેતા. એ જ અરસામાં INT એ આંતરકૉલેજ નાટ્યસ્પર્ધાના યુવાન કલાકારોને લઈને સિતાંશુ યશશ્ચંદ્ર લિખિત અને અરવિંદ ઠક્કર દિગ્દર્શિત નાટક રજૂ કર્યું ‘વૈરી’. જેમાં મારી સાથે પરેશ રાવલ, હોમી વાડિયા, મહેન્દ્ર જોષી, અરુંધતી આવ અને શંકર નાગ જેવા ખમતીધર કલાકારો હતા. આ મારી નાટ્યયાત્રાનું ચોથું પગથિયું. 1974થી લઈને આજ સુધીમાં લગભગ એંશી જેટલા વ્યાવસાયિક નાટકોમાં ભાગ લીધો છે. 1981માં મારું સર્વ પ્રથમ દિગ્દર્શિત નાટક ‘સવિતા દામોદર પરાંજપે’ જેનું મરાઠી પરથી ગુજરાતી રૂપાંતર પણ મેં જ કર્યું હતું. સરિતા જોશીની મુખ્યભૂમિકામાં અત્યંત સફળ રહ્યું. 1992ની સાલમાં ‘ભાઈ’ નાટકમાં દિગ્દર્શન અને મુખ્ય ભૂમિકા ભજવી. એ નાટકે પણ ત્રણસો ઉપરાંત પ્રયોગોનો વિક્રમ સ્થાપ્યો. તો આ છે સાડા ત્રણ દાયકાની મારી કારકિર્દીની રૂપરેખા જે દરમ્યાન દસ હજારથી વધુ પ્રયોગો ભજવવાનું સદભાગ્ય મને પ્રાપ્ત થયું છે. વાચકમિત્રો, હવે આ લેખને સવાલ-જવાબના સ્વરૂપે આગળ વધારીએ :